钦定古今图书集成/明伦汇编/闺媛典/第039卷 > 《女代父刑判》高璠
## 钦定古今图书集成/明伦汇编/闺媛典/第039卷 > 《女代父刑判》高璠

乙坐法女请代，未龀官，勒从奴。

不掩厥善，代选尔劳。伊人祗辟，咸示中正，朝廷作乂，
大明黜陟。使苴茅永建，无替于乃服；郑竹斯刊，审欺
于诚道。丁以祖孙继体，位由当室，乙则戒慎不足，人
自速辜；德在友于，复公侯于令季。既生女子，济缓急
其及嗣。仰丁鸿之清节，义岂逃身；慕缇萦之淳志，期
无凿颡。有司务随时之才，徒高守法；当官藉通变之
识，未宜胶柱。昔太伯三让，公季代绪；汉除五刑，班史
垂则。行古之道，仲子所以舍孙易父以死，赵简申其
礼聘。相彼一时之义，今为千载之明。岂可使带砺遂
绝于承家，龆龀服刑而代罪？兄则不返，封欲谁承？女
既年弱，奴何足任？鲍公往矣，丁必无由理屈；淳于获
宥，乙女亦可恤刑。景之前闻，庶无凝滞。